**Ministru kabineta noteikumu projekta**

**“Grozījumi Ministru kabineta 2015.gada 30.jūnija noteikumos Nr.333 “Noteikumi par Latvijas būvnormatīvu LBN 201-15 “Būvju ugunsdrošība””” sākotnējās ietekmes novērtējuma ziņojums (anotācija)**

|  |
| --- |
| **I. Tiesību akta projekta izstrādes nepieciešamība** |
|  1. | Pamatojums | Ministru kabineta noteikumu projekts “Grozījumi Ministru kabineta 2015.gada 30.jūnija noteikumos Nr.333 “Noteikumi par Latvijas būvnormatīvu LBN 201-15 “Būvju ugunsdrošība”” (turpmāk – noteikumu projekts) tiek izdots saskaņā ar Būvniecības likuma 5.panta pirmās daļas 3.punktu. |
|  2. | Pašreizējā situācija un problēmas kuru risināšanai tiesību akta projekts izstrādāts, tiesiskā regulējuma mērķis un būtība | Pašreiz Ministru kabineta 2015.gada 30.jūnija noteikumi Nr.333 “Noteikumi par Latvijas būvnormatīvu LBN 201-15 “Būvju ugunsdrošība”” atļauj projektēt (būvēt) koka nesošas ēku konstrukcijas un karkasa kolonnas līdz 8 metriem (3 stāvu augstumam). Savukārt V lietošanas veida būvēs (piemēram, administratīvās ēkas, arhīvus, bankas, biroju ēkas, glābšanas dienestu būves, universitāšu un augstskolu mācību ēkas, zinātnes un pētniecības iestāžu ēkas), kuru augstākā stāva grīdas līmenis ir no 8 līdz 14 metriem (5 stāvu augstumam), atļauts samazināt nesošo sienu un karkasa kolonnu ugunsreakcijas klasi līdz B-s1, d0, ja ir nodrošināti papildus kompensējoši pasākumi, piemēram, ir vismaz divas evakuācijas izejas, katrā telpā, kurā pastāvīgi var uzturēties cilvēki, ir paredzēta atverama aila, kura sasniedzama ar ugunsdzēsības glābšanas tehniku (autokāpnēm), kā arī visas telpas aprīkotas ar automātiskām ugunsdzēsības sistēmām (sprinkleriem).Pieņemot šādu tiesisko regulējumu tika panākta vienošanās starp koksnes būvizstrādājumu ražotājiem un Valsts ugunsdzēsības un glābšanas dienestu, ka pēcāk tiks pārskatītas attiecīgās normas un, iespējams, paplašināts tiesiskais regulējums, paredzot koksnes būvizstrādājumu izmantošanu arī dzīvojamo ēku nesošajās konstrukcijās augstākām par 8 metriem.Ievērojot, ka citās Eiropas valstīs ēku būvniecībā arvien vairāk tiek izmantots koks un koksnes būvizstrādājumi, ko arī parāda statistika – kokapstrādē ražošanas apjomi pēdējos gados turpina stabili augt (2016.gada astoņosmēnešos saražotās produkcijas apjomi bija par 7,8% lielāki nekā pirms gada), nepieciešams pārskatīt šo būvizstrādājumu pielietojumu ēku būvniecībā Latvijā.Ņemot vērā citu valstu pieredzi (piemēram, Vācijas, Zviedrijas, Somijas) šādu ēku būvniecībā, kurās koka ēkas gan publiskas, gan dzīvojamās, tiek būvētas augstākas par 8 metriem, neierobežojot ēkas augstumu, bet nosakot citus risinājumus, kas nepieļauj, piemēram, koka nesošās konstrukcijas aizdegšanos un nodrošina savlaicīgu un drošu evakuāciju, kurās arī plaši tiek izmantots kapsulācijas princips, kas nozīmē, ka koka nesošā konstrukcija noteiktu laiku ir aizsargāta pret aizdegšanos un pārogļošanos (ugunsaizsardzības spēja „K”), noteikumu projektā precizētas prasības, paredzot, ja U3 ugunsnoturības pakāpes dzīvojamo ēku (I lietošanas veids), viesnīcu, dienesta viesnīcu, hosteļu, moteļu, viesu māju, patversmju, sanatoriju, kempingu, atpūtas bāžu, atpūtas nometņu, citu atpūtas būvju, kazarmu, citas izmitināšanas būvju (II lietošanas veids) un administratīvo ēku, arhīvu, banku, biroju ēku, glābšanas dienestu būves, universitāšu un augstskolu mācību ēku, zinātnes un pētniecības iestāžu ēku (V lietošanas veids) būvkonstrukciju (tai skaitā ugunsdrošās) minimālā ugunsizturība atbilst U2a ugunsnoturības pakāpei (REI 60), ir atļauts palielināt būves augstākā stāva grīdas līmeņa atzīmi līdz 18 m (no 8 metriem) un stāvu skaitu līdz 6 (no 3 stāviem) ar šādām papildus prasībām (nosacījumiem):1) ir nodrošināta iespēja būves lietotājiem evakuēties caur dūmaizsargātu kāpņu telpu bez ugunsslodzes, kuras būvizstrādājumu, konstrukciju elementu un apdares ugunsreakcijas klase ir A1, vai pa divām atsevišķām un dažādās vietās izvietotām evakuācijas izejām;2) katrā telpā, kurā pastāvīgi var uzturēties cilvēki, ir paredzēta atverama aila (būvnormatīva 3.3.apakšnodaļa), kura sasniedzama ar ugunsdzēsības un glābšanas tehniku (autokāpnēm, autopacēlāju);3) būves telpas aprīkotas ar automātisko ugunsgrēka atklāšanas un trauksmes signalizācijas sistēmu (izņemot dzīvokļus ugunsdroši atdalīto telpu robežās, jo tajos izvieto autonomu ugunsgrēka detektoru);4) nesošās un ugunsdrošās būvkonstrukcijas, kā arī to savienojumu vietas (izņemot dūmaizsargātu kāpņu telpu) ir aizsargātas ar ugunsdrošo aizsargsegumu K260, kas ir testēta būvkonstrukcija atbilstoši piemērojamam standartam LVS EN 13501-2:2016 “Būvizstrādājumu un būvelementu klasifikācija pēc to ugunsizturības. 2.daļa: Klasifikācija, lietojot ugunsizturības testu datus, izņemot ventilācijas sistēmām paredzētos izstrādājumus” vai arī, neveicot koka nesošo konstrukciju kapsulāciju, ēkas telpas aprīkotas ar automātisko ugunsdzēsības (sprinkleru) sistēmu, lai aizkavētu to aizdegšanos.Šādām būvēm būvizstrādājumu ugunsreakcijas klase ir vismaz D-s2, d0 (neapstrādāta koksne), ārsienu siltumizolācijas būvizstrādājumu un ugunsdrošā aizsargseguma K260 ugunsreakcijas klase vienmēr ir vismaz A2-s1,d0, bet ārsienu apdare – pa būves perimetru 4 m augstumā no zemes virsmas līmeņa vienmēr ir vismaz A2-s1,d0 un augstāk var lietot arī Bs1, d0 ugunsreakcijas klases būvizstrādājumus, kuru uguns izplatības novēršanai starpstāvu pārsegumu līmeņos horizontāli šķērso ugunsdrošas atdalošās joslas/barjeras no vismaz A2-sl, d0 ugunsreakcijas klases būvizstrādājumiem.Apstrādātajām koka konstrukcijām, nodrošinoties pret koksnes aizdegšanos, var iegūt ugunsreakcijas klasi B-s1,d0  vai C-s1,d0.Tāpat noteikumu projektā precizētas normas, novēršot praksē konstatētās nepilnības un dažādas interpretācijas. |
|  3. | Projekta izstrādē iesaistītās institūcijas | Latvijas Koka būvniecības klasteris, Latvijas Arhitektu savienība, Latvijas Būvinženieru savienība, Būvmateriālu Ražotāju asociācija, Valsts ugunsdzēsības un glābšanas dienests, Būvniecības valsts kontroles birojs. |
|  4. | Cita informācija | Nav |

|  |
| --- |
| **II. Tiesību akta projekta ietekme uz sabiedrību tautsaimniecības attīstību un administratīvo slogu** |
|  1. |  Sabiedrības mērķgrupas, kuras tiesiskais regulējums ietekmē vai varētu ietekmēt | Noteikumu projekta regulējums var ietekmēt jebkuru personu, kura ierosinās un veiks jaunu būvju būvniecību, esošas būvju atjaunošanu vai pārbūvi, kā arī institūcijas, kuras iesaistītas būvniecības procesā un Valsts ugunsdzēsības un glābšanas dienestu. Tāpat arī ietekmēs būvniecības nozarē strādājošos būvprojekta izstrādātājus un koksnes būvizstrādājumu ražotājus. |
|  2. | Tiesiskā regulējuma ietekme uz tautsaimniecību un administratīvo slogu | Šīs sadaļas 1.punktā minētajām sabiedrības mērķgrupām projekta tiesiskais regulējums pamatā nemaina tiesības un pienākumus.Tiesiskais regulējums labvēlīgi ietekmēs Latvijas tautsaimniecību, veicinot koksnes būvizstrādājumu ražotāju lielāku pieprasījumu tirgū un to pielietošanu jaunu ēku būvniecībā.Novēršot normu interpretāciju administratīvais slogs samazināsies, jo nebūs jāskaņo iespējamās atkāpes būvprojektā gan būvprojekta izstrādātājam, gan institūcijai, kas to pārbauda un saskaņo. |
|  3. | Administratīvo izmaksu monetārs novērtējums | Noteikumu projekts šo jomu neskar |
|  4. |  Cita informācija | Nav |

|  |
| --- |
| VI. Sabiedrības līdzdalība un komunikācijas aktivitātes |
|  1. | Plānotās sabiedrības līdzdalības un komunikācijas aktivitātes saistībā ar projektu  | Noteikumu projekts sabiedrībai publiski ir pieejams Ekonomikas ministrijas mājās lapā internetā, kā arī pēc izsludināšanas Valsts sekretāra sanāksmē būs pieejams Ministru kabineta mājās lapā internetā.Ministru kabineta 2009.gada 25.augusta noteikumu Nr.970 „Sabiedrības līdzdalības kārtība attīstības plānošanas procesā” 13.punktā minētās darbības nav jāveic, jo noteikumu projektā paredzētais tiesiskais regulējums pēc būtības nemaina līdzšinējo spēkā esošo regulējumu. |
|  2. | Sabiedrības līdzdalība projekta izstrādē | Sabiedrības priekšlikumi vai iebildumi nav saņemti. |
|  3. | Sabiedrības līdzdalības rezultāti | Sadaļa tiks precizēta atbilstoši saņemtajiem atzinumiem. |
|  4. | Cita informācija | Nav |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
|  1. |  Projekta izpildē iesaistītās institūcijas | Pašvaldības būvvaldes un institūcijas, kas kontrolē būvniecības procesu, Valsts ugunsdzēsības un glābšanas dienests. |
|  2. |  Projekta izpildes ietekme uz pārvaldes funkcijām un institucionālo struktūru.Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Jaunas institūcijas netiks veidotas un nav nepieciešams likvidēt vai reorganizēt esošās institūcijas. Līdz ar to noteikumu projekta izpilde neietekmēs institūciju cilvēkresursus. |
|  3. |  Cita informācija | Nav |

Anotācijas III, IV un V sadaļa - projekts šīs jomas neskar.

Ministru prezidenta biedrs,

ekonomikas ministrs A.Ašeradens

# Vīza: Valsts sekretārs J.Stinka

03.03.2017.

1077

E.Avota

67013262, Evija.Avota@em.gov.lv